སྤྱི་ལོ་༢༠༡༢་ལོར་ཞིས་ཅིན་ཕིང་གིས་སྲིད་དབང་བཟུང་ནས་བཟུང་སྟེ་ཕྱིའི་རྒྱལ་ཁབ་ཁག་ཏུ་འཇམ་སྟོབས་རྒྱ་སྐྱེད་གཏོང་ཕྱོགས་ལ་ཤུགས་སྣོན་བརྒྱབ་པར་སྒོ་ཀུན་ནས་ར་སྤྲོད་ཐུབ་ཀྱི་ཡོད་ཅིང་།དཔེར་ན་ཁ་སང་ཕྱི་ཚེས་༡༥་ཉིན་རྒྱ་ནག་ཞིན་ཧྭ་གསར་འགྱུར་ལས་ཁང་གིས་རྒྱལ་ཁབ་ཕྱི་ནང་གཉིས་སུ་རྒྱ་ནག་གི་ཁྲིམས་ལ་རྒྱབ་འགལ་བྱས་ནས་རྒྱལ་ཁབ་ཀྱི་བདེ་འཇགས་ལ་གནོད་པའི་བྱ་སྤྱོད་སྤེལ་པ་རྣམས་ཡར་ཞུ་བྱ་སའི་དབྱིན་ཡིག་དང་རྒྱ་ཡིག་གི་དྲ་ཚིགས་གསར་པ་ཞིག་སྒོ་འབྱེད་བྱས་པ་མ་ཟད།དབྱིན་རྒྱ་སྐད་ཡིག་ཟུང་གི་དྲ་ཚིགས་དེ་སྒྲིག་འཛུགས་དང་སྐྱོ་བོ་སྒེར་པ།ཚོགས་པ་སོགས་གང་འདྲ་ཞིག་གིས་རྒྱལ་ཁབ་ཀྱི་བདག་དབང་ལ་ཐེ་ཇུས་བྱེད་པ་དང་ཁ་བྲལ་གྱི་ལས་འགུལ་སྤེལ་བ།རྒྱལ་ཁབ་དང་སྤྱི་ཚོགས་ལ་གནོད་པའི་དཀྲོག་གཏམ་སྒྲོགས་པ།རྒྱལ་ཁབ་ཀྱི་ལས་དོན་ལ་གསང་ཉུལ་བྱེད་བཞིན་པ་སོགས་དོགས་ཡོད་ཀྱི་རིགས་མཐའ་དག་མཐོང་ཐོས་ཅི་བྱུང་རྣམས་ཡར་ཞུ་བྱེད་ཆོག་ས་ཞིག་ཡིན་ཞེས་གསལ་བཤད་བྱས་འདུགགལ་སྲིད་རྒྱ་ནག་གཞུང་གིས་གསང་བའི་གནས་ཚུལ་ཡར་ཞུ་བྱེད་མཁན་བྱུང་ན་མི་དེར་དངུལ་སྒོར་ཅི་ཙམ་གླ་ཆ་སྤྲོད་རྒྱུ་ཡིན་མིན་དྲ་ཚིགས་དེར་གསལ་བོ་འཁོད་མེད་ཀྱང་དུས་རྒྱུན་དུ་རྒྱ་ནག་གཞུང་གིས་གནས་ཚུལ་ཡར་ཞུ་བྱེད་མཁན་ཚོར་རྒྱ་ནག་གི་མི་དམངས་ཤོག་སྒོར་ཁྲི་ཚོ་གཅིག་ནས་ཁྲི་ཚོ་ལྔ་བཅུ་ཡས་མས་རེ་བྱ་དགའ་སྤྲོད་སྲོལ་ཡོད་པ་སྔོན་ཆད་རྒྱ་ནག་གི་བདེ་འཇགས་ཚན་པས་སྤེལ་བའི་གནས་ཚུལ་ནང་དུ་ཐོན་མྱོང་ཡོད་པ་རེད།།